**Calea îngerilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Și se făcea că pleci, dar nu plecai,

Ci doar te-ndepărtai, plutind ușor,

Pe-un drum ce, fără voie, îl urmai

Și îți era … nu drumul tău de dor,

Nu cel pe care ai fi vrut s-alergi –

Era un drum străin, amăgitor,

Dar tu mergeai, continuai să mergi

Prin visul meu, pășind pe amintiri

Și încercând cu pașii să le ștergi.

Nu-ți mai vedeam tăcutele priviri

În visul ce îmi devenea coșmar

Când pașii tăi pluteau spre amăgiri.

Ningea cu stele-n haosul amar,

Cu stele reci, iar tu … tu îmi erai

Aproape de al Raiului hotar

Când se făcea că pleci, dar nu plecai.